Milanová, Natália, ministerka kultúry SR (2021-10-19):
Ďakujem veľmi pekne. Je možno na škodu veci, že pán podpredseda, á, vrátil sa, lebo odzneli tu jeho slová, na ktoré by som chcela reagovať, lebo aj ma prekvapil, že si zobral slovo mimo poradia. Myslím si, že to nebolo úplne treba, možno stačilo počkať v rámci toho poradia, ktoré bolo stanovené a dočkať si na svoju chvíľu, ale ja tomu rozumiem, že tá bunka toho papalašizmu ešte niekde nám ostáva v nejakom závite. Chcela by som povedať, čo sa týka témy Múzea Slovenského národného povstania, a vy ste to tu povedali niekoľkokrát, pán podpredseda, že by nám malo záležať na jeho prospechu, iným slovom na progrese, na tom, aby zažilo možno niečo, čo doteraz mu nebolo dopriate. Preto tak ako mne tu hovoríte, že naňho nebolo dostatok peňazí, inak zaujímalo by ma, či v rozprave som aspoň jedenkrát ako dôvod uviedla finančnú situáciu, musela by som si pustiť záznam. Priznám sa, že nemám pocit, že by som ako dôvod presunu uviedla tu, v tejto sále finančnú situáciu. Možno sa to stalo, ale bol v rámci iných dôvodov, ktoré som vám menovala a ktoré ste určite aj počuli, môžem ich na tomto mieste opätovne zopakovať, ale nezdá sa mi to byť už ani veľmi účelné, lebo všetkým nám ide naozaj o jedno, aby sa z múzea, tak ako vy tvrdíte, že už momentálne je moderná inštitúcia, tie snahy o jej zmodernizovanie tu boli niekoľko rokov a musíte si priznať, že za vašich vlád to múzeum chradlo, lebo aj keď požiadavky z jeho strany prichádzali, odrážali sa od dverí toho ministerstva. Nikdy mu nebolo dopriate to, aby si dokázalo splniť tie svoje požiadavky v čo najväčšej miere. A ak sa tu máme rozprávať o tom, koľko peňazí by sme potrebovali do kultúry, veľa, nesmierne veľa, náš investičný dlh v samotných našich organizáciách je 662 miliónov eur. To je len investičný dlh, nebaviac sa o bežných výdavkoch, ktoré by sme našim inštitúciám mali dať na to, aby nielen dokázali ten samotný bežný chod realizovať, ale tvoriť. To je ich základ, to je ich anabáza, to je to, na čo ich tu my ako spoločnosť máme, to je to, akú silu my z nich čerpáme. Roky, roky im nebolo dopriate, ani tisícina toho, čo by potrebovali. Takže nebudem sa už vracať k tým dôvodom. Chcem len povedať, že odkaz Slovenského národného povstania, jeho odkaz je v každom z nás a každý z nás si uvedomuje, čo Slovenské národné povstanie pre nás, pre obyvateľov Slovenska znamenalo, že naši predkovia tam preliali krv za to, aby my sme mohli žiť slobodne. Aby my sme si teraz užívali chvíle v mieri, aby my sme v tom danom čase stáli na strane víťazov a mali by sme to my byť, ktorí by sme im za to mali poďakovať a neustále si pripomínať, neustále, že tá história sa môže zopakovať, pokiaľ si nedáme pozor. Pokiaľ tie naše múzeá zaspia v čase, že deti tam nebudú chodiť s tým, aby sa niečo naučili, aby niečo zažili, budú tam chodiť len z donútenia, lebo my im nemáme čo ponúknuť. Keď sa tu bavíme o moderných múzeách, áno, treba ísť do sveta, to je pre nás inšpirácia, to je pre nás príklad a my vieme, že veľmi dlho nám bude trvať, kým sa tam dostaneme, ale robíme pre to všetko. A povedzme si na rovinu, urobili by sme pre to oveľa viac, keby sme zdedili teraz tú našu krajinu v lepšom stave. Takže ďakujem vám veľmi pekne a verím v podporu tohto návrhu zákona.